มันนี่ทูเดย์
ลดเครดิตสแตนชาร์ต
8 มี.ค. 2559

ลดเครดิตสแตนชาร์ต
บริษัท มูดี้ส์ อินเวสเตอร์ เซอร์วิส ได้ปรับลดอันดับความน่าเชื่อถือเงินฝากสกุลเงินบาทของธนาคารสแตนดาร์ด ชาร์เตอร์ด (ไทย) ลงสู่ระดับ Baa1 จากเดิม A3 เช่นเดียวกับอันดับความน่าเชื่อถือสกุลเงินบาทและสกุลเงินต่างประเทศของธนาคาร แต่คงอันดับเครดิตเงินฝากสกุลเงินต่างประเทศที่ Baa1 ทั้งนี้เป็นการปรับลดตามธนาคารสแตนดาร์ด ชาร์เตอร์ด ที่เป็นบริษัทแม่ ที่ถูกลดอันดับความน่าเชื่อถือลงสู่ระดับ Aa3 จาก Aa2 ไปก่อนหน้านี้
แนะรับมือจีนโตต่ำ
บริษัท ศูนย์วิจัยกสิกรไทย วิเคราะห์กรณีจีนตั้งเป้าเศรษฐกิจปีนี้ขยายตัว 6.5-7.0% ชะลอตัวจากปีก่อน คาดว่าจะทำให้มูลค่าการส่งออกไทยไปยังจีนในปี 2559 ขยายตัว 0.5-2.5% ขณะที่ผู้ประกอบการไทยต้องดำเนินธุรกิจด้วยความรอบคอบ มีการป้องกันความเสี่ยง และแสวงหาโอกาสทางธุรกิจใหม่ๆ ในประเทศเพื่อนบ้านของไทย ด้านศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี เห็นว่าผู้ประกอบการไทยควรมองหาโอกาสเสนอสินค้าและบริการเพื่อตอบโจทย์ผู้บริโภคชาวจีนยุคใหม่ รวมถึงพัฒนาความสามารถด้านเทคโนโลยี โดยเข้าไปเป็นส่วนหนึ่งของห่วงโซ่ธุรกิจ